**Szitakötő foglalkozásterv/ 60. lapszám**

**Varga Zoltán Zsolt: Nyúlánk fogfájása c. meséjéhez**

 A tevékenység előtt a gyerekek a bűvös kalapból különböző színű golyókat húznak, és ezáltal négyes csoportokat alkotunk. Elhelyezkednek az asztaloknál, majd páronként kiosztjuk a Szitakötő téli (60.) lapszámát.

1. Kezdésként elolvassuk **Vörös István: A fájdalom ellen** c. versét és beszélgetünk:

*Kinek szólsz, amikor fáj valamid?*

*Mit lehet tenni a fájdalom ellen?*

*Mi kell a fájdalomra?*

*A fájdalom okát hogyan lehet megszüntetni?*

*Ki irja fel a gyógyszert?*

*Milyen házi csodaszert tud anya a fájdalomra?*

Beszélgetünk az orvosok, asszisztensek munkájáról és személyes emlékekről. Kiegészítjük a táblán a *.... fájás* szót a gyerekek által leggyakrabban tapasztalt fájdalmak alapján: hasfájás, torokfájás, fülfájás, fogfájás, fejfájás stb.

1. Egy kis Észkapcsoló (mozgásos) agytorna következik (*Forrás*: Paul és Gail Dennison: *Észkapcsoló agytorna*):
* Tudatosan irányított belégzés-kilégzés.
* Váll-nyak-fej hinta
* Sárkányrepülő
* Keresztbelendítés
* Energia-ásítás
* Gondolkodó sapka
1. Csoportmunka (4 fős csapatokkal): Minden csoport kap egy emberi test sziluett-rajzot, melyen különböző pontok vannak megjelölve és számozva, mellette egy kis rejtvény rajzával.
* Nevezzétek meg a pöttyökkel jelzett számozott testrészeket! Egészítsétek ki a rejtvényt! (*has, mellkas, boka, ujjak, fül, talp, tenyér, csukló, izom, fogak*)
* Mit jelent a rejtvényben kapott *ambulancia* szó? Jártatok-e már bármilyen okból a sürgősségin? Mi a fájdalom leggyakrabban alkalmazott ellenszere? (*fájdalomcsillapító*)

4. Témabejelentés: **Varga Zoltán Zsolt: Nyúlánk fogfájása** (Szitakötő 46.oldal)

5. Elolvassuk a bevezető részt.

* Keresd meg a nyelveddel a bal alsó négyes fogadat!
* Az ambulancián kifogytak a fájdalomcsillapítóból. Vajon mi lehet a megoldás Nyúlánk bajára? (A gyerekek ötletelnek, mi lehet a mese folytatása.)

6. Elolvassuk staféta olvasással a mese további részét. - Irányított beszélgetés a mese alapján. (Bonyodalom/ További szereplők/ Megoldás. Kis történettérkép közösen a táblán.)

7.\* Kis **munkalap**on dolgoznak a csapatok:

 1. Ki kicsoda a mesében? Kösd össze!

a. Harkály 1. beteg

b. Kakukkné 2. doktor

c. Nyúlánk 3. asszisztensnő

(*Megoldás*: a-2, b-3, c-1)

2. Villámkérdések - rövid válaszokkal:

* Ki akarta kihúzni nyúlánk fogát? ....................... (*Vaddisznó*)
* Kinek fájt a foga nyúlhúsra? ...................... (*Puskaravasznak*)
* Ki nem él pirulákkal? ...................... (*Farkas*)
* Kinek nem lehet soha fogfájása? ........................ (*Bagolynak*)
* Kinek született mentőötlete? ........................ (*Borzasnak*)

3. Keress rokon értelmű szavakat az alábbi két (ellentétes értelmű) szóhoz: *sírt, kacagott*!

* sírt: rítt, hüppögött, nyafogott, bömbölt, bőgött, zokogott, itatta az egereket ...
* kacagott: nevetett, mosolygott, hahotázott, röhögött, vihogott, vigyorgott, viháncolt ....

8. Ellenőrzés: A csoportok szóvivői felolvassák a munkalap feladataira adott válaszokat. Hozzáfűzünk egy-két megjegyzést:

* Miért nem él Farkas pirulákkal? (mert tűri a fájdalmat)
* Miért nem lehet soha fogfájása Bagolynak? (a madaraknak nincs foga)
* Miféle tinktúrával kezeli Puskaravasz neje a fogfájást? (feketenadálytő - megnézzük a gyógynövényes könyvben)
* Milyen mentőötlete született Borzasnak? (rigmusfaragás/összecsengő szavak játéka)

 9. Frontális tevékenység a táblán

Minden csapat kijelöl rendre egy-egy gyereket, aki a táblánál segédkezik a szókirakóban.

Feladat: Rendezzétek az összekeveredett szótagokat - két összetett szót kaptok! Rendeljétek hozzá mindegyikhez a kis szókártyákon lévő szavakat!

Összekevert szótagkártyák a táblán:

 *fáj- -da- -lom- -csil- -la- -pí- -tó, fi- -gye- -lem- -el- -te- -re- -lés*

Szókártyák: *gyógyszer, tabletta, érzéstelenítő, gyógytea, szirup,*

*mese, játék, beszélgetés, éneklés, társasozás, tévénézés*

A gyerekek húznak egy-egy szókártyát, és a megfelelő szóoszlopba helyezik. Pl. a társasjáték jó figyelemelterelő mód.

10. Rímfaragó csapatmunka: Próbáljatok ti is rigmust faragni a fájdalomcsillapítóról! („Fájdalomcsillapító”, nyugtató, halk zene mellett alkottak a csapatok, majd felváltva felolvasták a rigmusokat, a kitalált „kín-rímeket” 😊)

\*Mivel ezt a tevékenységet már decemberben megtartottuk a két harmadik osztállyal (még a téli vakáció előtt), elmondhatom, hogy remek kis rigmusok születtek a csapatoknál. Jókat derültünk!

Nem kértem én rovarírtót. /Hozz fájdalomcsillapítót!

Luca napja dologtiltó!/ Van fájdalomcsillapító?

Nincs a gépen virusírtó./ Kell fájdalomcsillapító?

Nem visz ma a bálba hintó./ Van fájdalomcsillapító.

Hivj egy állatidomítót,/ s hozz fájdalomcsillapítót!

Te törted el a nagyítót?/Kérsz fájdalomcsillapítót?

Tesztet írat a tanító. /Lesz fájdalomcsillapító!